Deilt um ESB umsókn í bæjarstjórn Akraness Á bæjarstjórnarfundi á Akranesi síðdegis í gær lögðu bæjarfulltrúar Samfylkingarinnar á Akranesi , þau Ingibjörg Valdimarsdóttir og Valgarður Lyngdal Jónsson , fram eftirfarandi tillögu : „ Bæjarstjórn Akraneskaupstaðar skorar á ríkisstjórn Íslands og Alþingi að tryggja aðkomu þjóðarinnar að ákvörðun um framhald aðildarviðræðna Íslands við Evrópusambandið og að ákvörðun um framhald aðildarviðræðna verði sett í þjóðaratkvæðagreiðslu . Bæjarstjórn Akraness áréttar einnig stuðning sinn við samþykkt stjórnar Sambands íslenskra sveitarfélaga frá 28. febrúar 2014 þar sem stjórnin hvetur til þess að Alþingi tryggi sveitarfélögunum í landinu svigrúm til að koma sjónarmiðum sínum á framfæri áður en til breytinga á stöðu aðildarviðræðna kemur . “ Eftir nokkrar umræður var þessi tillaga borin upp til samþykktar og felld með sex atkvæðum fulltrúa Sjálfstæðisflokksins og Framsóknarflokksins og óháðra . Þrír fulltrúar Bjartrar framtíðar og Samfylkingarinnar greiddu hins vegar atkvæði með henni . Í framhaldi af þessu lögðu bæjarfulltrúar Sjálfstæðisflokksins fram bókun : „ Innganga Íslands í Evrópusambandið hefur verið umdeilt mál í íslensku samfélagi allt frá því að meirihluti Alþingis óskaði eftir inngöngu í Evrópusambandið árið 2009 . Málið er á forræði Alþingis og ríkisstjórnar og bæjarfulltrúar Sjálfstæðisflokksins á Akranesi treysta alþingismönnum til að leiða málið til lykta þannig að sem víðtækust sátt náist um það . “